C 465/142
BG
Официален вестник на Европейския съюз
6.12.2022 г.
Четвъртък, 5 май 2022 r.
АЖ. като има предвид, че ЕС и неговите мисии по общата политика за сигурност и отбрана са били обект на кампании за дезинформация и спешно се нуждаят от средствата за ефективна стратегическа комуникация; като има предвид, че дезинформацията е стигнала дотам, че да отправи фалшиво обвинение срещу френските военни в масово убийство в областта Госи в Мали, въпреки че доказателствата сочат, че отговорните за тази скалъпена по ужасяващ начин и подвеждаща измислица са малийци и чужденци, заподозрени в принадлежност към групата „Вагнер“; АЗ. като има предвид, че в резултат на множеството препятствия от страна на малийските преходни органи, международните участници са заключили, че вече не са налице условията да продължат своя военен ангажимент в Мали; АИ. като има предвид, че по искане на африканските си партньори европейските и международните участници се съгласиха да продължат съвместните си действия срещу тероризма в региона на Сахел, включително в Нигер и Гвинейския залив, и започнаха политически и военни консултации с тях, за да определят реда за тези съвместни действия до юни 2022 г.; АЙ. като има предвид, че положението в Сахел е тясно свързано с положението в Гвинейския залив; като има предвид, че пиратството продължава да бъде заплаха за сигурността в Гвинейския залив; като има предвид, че Съветът удължи изпълнението на инструмента за координирано морско присъствие в Гвинейския залив с две години; 1. решително осъжда насилието и загубата на човешки живот в Западна Африка и региона на Сахел, включително злоупотребите, извършени в контекста на военни операции, и изразява загриженост относно нарастващата нестабилност в Сахел, която подкопава сигурността и стабилността на съответните държави и има дълбоки регионални и международни последици; изразява своята солидарност със семействата на всички жертви на терористични атаки в целия регион и изказва своите съболезнования; заявява отново твърдата си подкрепа за хората в Западна Африка и Сахел и техните стремежи за мир, права на човека, сигурност, стабилност, икономическо развитие и социален и демократичен напредък; отдава дължимото на многобройните усилия на местните и международните участници, насочени към насърчаване на мира и напредъка в целия регион; признава, че положението със сигурността в Сахел продължава да бъде огромно предизвикателство и че много цивилни граждани страдат от липсата на сигурност и стават жертви на терористични нападения; 2. подчертава, че всеобхватният отговор на предизвикателствата, пред които са изправени Западна Африка и Сахел, изисква координация между политиките в областта на сигурността, климата, развитието и търговията; 3. изразява дълбоката си загриженост относно състоянието на демокрацията в Сахел и неотдавнашните държавни преврати в региона; призовава всички лидери на превратите да поставят ясни ограничения за продължителността на периодите на политически преход, да гарантират бързо връщане към конституционния ред, принципите на правовата държава и граждански правителства и да улеснят организирането на прозрачни и приобщаващи избори; 4. твърдо повтаря позицията си, че всяко дългосрочно сътрудничество в областта на сигурността и политиката с участници от ЕС изисква реалистични графици за завръщане към демокрацията, включително ясни и измерими междинни цели; припомня, че при липсата на такива реалистични графици всяко бъдещо сътрудничество с участници от ЕС ще бъде поставено под въпрос; 5. отбелязва, че превратите подкопават усилията за укрепване на принципите на правовата държава и за утвърждаване на демократичната легитимност на действията на правителствата; припомня, че истинският демократичен преход и демократичните реформи трябва да бъдат ръководени от гражданите и да дават възможност за пълноценно и активно участие на организациите на гражданското общество, жените, младите хора и опозиционните партии; настоятелно призовава органите в Западна Африка и региона на Сахел да зачитат и защитават свободата на медиите и свободата на събранията, сдруженията и изразяването; 6. подчертава, че в целия регион са необходими истински национални диалози, включващи всички сектори на гражданското общество, с цел да се очертае ясна бъдеща визия за демокрация, включително конкретни цели, съвместно одобрени и споделяни от отделните невоенни и недържавни участници; призовава международната общност да спомага за осъществяването на този диалог, като предложи да играе посредническа роля; 7. подчертава, че единството е най-добрият начин за справяне с многобройните предизвикателства, пред които е изправен регионът; ето защо подкрепя действията, обявени от Африканския съюз, и действията, предприети от ECOWAS в защита на демокрацията и върховенството на закона;